ΑΠΟΦΑΣΗ ΤΗΣ ΕΠΙΤΡΟΠΗΣ της 15ης Απριλίου 1993 περί θεσπίσεως των μεθόδων αναφοράς του καταλόγου των εθνικών εργαστηρίων αναφοράς για την ανίχνευση καταλοίπων

(93/257/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 64/433/ΕΟΚ του Συμβουλίου της 26ης Ιουνίου 1964 περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων (1), όπως τροποποιήθηκε τελευταία από την οδηγία 92/5/ΕΟΚ (2), και ιδίως το άρθρο 8 παράγραφος 1,

την οδηγία 85/397/ΕΟΚ του Συμβουλίου της 5ης Αυγούστου 1985 για τα υγεινομικά προβλήματα και την υγειονομική πολιτική κατά τις ενδοκοινοτικές συναλλαγές του υποβαλλόμενου του θερμικά επεξεργασμένου γάλακτος (3), όπως τροποποιήθηκε τελευταία από την οδηγία 89/662/ΕΟΚ (4), και ιδίως το άρθρο 11 παράγραφος 4 τρίτο εδάφιο,

Εκτιμώντας:

ότι η απόφαση 93/256/ΕΟΚ της Επιτροπής (5) θεσπίζει τις μεθόδους ανίχνευσης καταλοίπων ουσιών με ορμονική δράση θυρεοστατική δράση- ότι η εν λόγω απόφαση καθορίζει τις διαδικασίες που πρέπει να ακολουθούνται και τα κριτήρια που πρέπει να εφαρμόζονται κατά τη διεξαγωγή των αναλύσεων αυτών- ότι, όσον αφορά τις μεθόδους αναφοράς, πρέπει να υπάρξει διάταξη που να παραπέμπει στα κριτήρια τα οποία θεσπίζονται για τις μεθόδους επιβεβαίωσης-

ότι η απόφαση 90/515/ΕΟΚ της Επιτροπής (6) θεσπίζει μεθόδους αναφοράς για την αναζήτηση καταλοίπων βαρέων μετάλλων και αρσενικού- ότι είναι σκόπιμο να προβλεφθούν μέθοδοι αναφοράς για την ανίχνευση καταλοίπων στοιχείων άλλων από τα βαρέα μέταλλα και το αρσενικό-

ότι στο άρθρο 8 παράγραφος 2 τελευταίο εδάφιο της οδηγίας 64/433/ΕΟΚ προβλέπεται ότι σε κάθε κράτος μέλος πρέπει να ορισθεί ένα τουλάχιστον εργαστήριο αναφοράς για τη διεξαγωγή των ελέγχων ανίχνευσης καταλοίπων-

ότι, σύμφωνα με το άρθρο 8 παράγραφος 1 στοιχείο β) της οδηγίας 86/469/ΕΟΚ του Συμβουλίου της 16ης Σεπτεμβρίου 1986 σχετικά με την εξέταση των ζώων και του νωπού κρέατος για την παρουσία καταλοίπων (7), όπως τροποποιήθηκε από την απόφαση 89/187/ΕΟΚ (8), τα εθνικά εργαστήρια αναφοράς καθίστανται υπεύθυνα για τον συντονισμό των προτύπων και μεθόδων ανάλυσης για κάθε κατάλοιπο ή ομάδα καταλοίπων, συμπεριλαμβανομένης της διοργάνωσης περιοδικών συγκριτικών δοκιμών σε ξεχωριστά δείγματα από εγκεκριμένα εργαστήρια, καθώς και της τήρησης των καθορισμένων ορίων-

ότι λαμβανομένων υπόψη των εξελίξεων των επιστημονικών και τεχνικών γνώσεων, καθώς και για λόγους διαφάνειας, η απόφαση 89/610/ΕΟΚ της Επιτροπής (9) πρέπει να καταργηθεί-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι αναλυτικές διαδικασίες αναφοράς που πρέπει να ακολουθούνται για την επιβεβαίωση της παρουσίας καταλοίπων των ουσιών που εμφαίνονται στο παράρτημα Ι της οδηγίας 86/469/ΕΟΚ, με την εξαίρεση χημικών στοιχείων όπως βαρέα μέταλλα και αρσενικό, είναι οι ακόλουθες:

- ανοσιοβιολογική δοκιμασία,

- χρωματογραφία λεπτής στοιβάδας,

- χρωματογραφία υγρής φάσεως,

- χρωματογραφία αέριας φάσεως,

- φασματομετρία μάζας,

- φασματομετρία,

ή οποιαδήποτε άλλη διαδικασία η οποία πληροί κριτήρια συγκρίσιμα προς εκείνα που καθορίζονται στο άρθρο 3.

Άρθρο 2

Η επιλεγόμενη αναλυτική διαδικασία αναφοράς πρέπει να βασίζεται:

α) κατά προτίμηση στη μοριακή φασματομετρία, η οποία να παρέχει άμεσες πληροφορίες σχετικά με τη μοριακή δομή της υπό εξέταση ουσίας

ή

β) σε συνδυασμό ανεξάρτητων διαδικασιών που παρέχουν άμεσες πληροφορίες σχετικά με τη μοριακή δομή της υπό εξέταση ουσίας,

και πρέπει να έχει κατάλληλα όρια ανίχνευσης και προσδιορισμού.

Άρθρο 3

Τα κριτήρια που εφαρμόζονται κατά τις διαδικασίες αναφοράς είναι τα κριτήρια που εφαρμόζονται για τις μεθόδους επιβεβαίωσης όπως αυτά περιγράφονται στα σημεία 1.2.3 έως 1.2.6, 2.1 έως 2.2.5.3 και 2.4 έως 2.5 του παραρτήματος της απόφασης 93/256/ΕΟΚ.

Άρθρο 4

Τα εργαστήρια αναφοράς των κρατών μελών τα αρμόδια για την πραγματοποίηση των αναλύσεων αναφοράς παρατίθενται στο παράρτημα.

Άρθρο 5

Η παρούσα απόφαση επανεξετάζεται πριν από την 1η Ιανουαρίου 1996 προκειμένου να ληφθούν υπόψη οι εξελίξεις της επιστημονικής και τεχνικής γνώσης.

Άρθρο 6

Η απόφαση 89/610/ΕΟΚ καταργείται.

Άρθρο 7

Η παρούσα απόφαση απευθύνεται στα κράτη μέλη.

Βρυξέλλες, 15 Απριλίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. 121 της 29. 7. 1964, σ. 2012/64.

(2) ΕΕ αριθ. L 57 της 2. 3. 1992, σ. 1.

(3) ΕΕ αριθ. L 226 της 24. 8. 1985, σ. 13.

(4) ΕΕ αριθ. L 395 της 30. 12. 1989, σ. 13.

(5) Βλέπε σελίδα 64 της παρούσας Επίσημης Εφημερίδας.

(6) ΕΕ αριθ. L 286 της 18. 10. 1990, σ. 33.

(7) ΕΕ αριθ. L 275 της 26. 9. 1986, σ. 36.

(8) ΕΕ αριθ. L 66 της 10. 3. 1989, σ. 37.

(9) ΕΕ αριθ. L 351 της 2. 12. 1989, σ. 39.

ΠΑΡΑΡΤΗΜΑ

ΕΡΓΑΣΤΗΡΙΑ ΑΝΑΦΟΡΑΣ ΤΩΝ ΚΡΑΤΩΝ ΜΕΛΩΝ

/* ΠΙΝΑΚΕΣ: δείτε Ε.Ε. */